વરસાદની સીઝન આવે એટલે પહેલાંપહેલાં પલળવાની ખૂબ મજા આવે. બહાર ન હોય છતાં પણ વરસાદ જોઇને હાથે કરીને પલળીએ. પરંતુ કહેવાય છે ને કે નવા નવા નવ દિવસ..જી હા, પહેલાં તો વરસાદ આવતાં પલળી લઇએ પણ ધીમેધીમે કંટાળી જઇએ છીએ. આખો દિવસ કામ કરીને ઘરે પહોંચવાનુ હોય અને રસ્તામાં વરસાદ આવે ત્યારે એમ થાય કે અરે ક્યાં અત્યારે વરસાદ આવ્યો, આની પહેલાં ઘરે પહોંચી જઈએ તો સારું. એવું પણ થાય કે જે દિવસે છત્રી અને રેઇનકોટ લઇને નીકળ્યા હોવ ત્યારે વરસાદ ન આવે અને જે દિવસે ભૂલી જાવ ત્યારે અનરાધાર વરસાદ વરસી પડે. જો રેઇનકોટ અને છત્રી થકી તમે વરસાદથી બચી પણ ગયા છતાં પણ આજુબાજુવાળા તો તમને પાણી ઉડાડીને જ જવાના છે. અનરાધાર વરસાદ હોય અને એમાં પણ ઘરે પહોંચતા કલાકો થઇ જતાં હોય આવામાં પલળેલી હાલતમાં ઘરે પહોંચવું મુશ્કેલ થઇ જાય છે. વરસાદનાં પાણીથી ખંજવાળ ઉપડે છે અને તાવ પણ આવી શકે છે. આ સમયે સ્વાસ્થ્યનું ધ્યાન રાખવું હિતાવહ બની જાય છે.